KOMISIJOS SPRENDIMAS
2008 m. birželio 30 d.
kuriuo iš esmės pripažįstama, kad išsamiam tyrimui atlikti pateikti dokumentų rinkiniai dėl Paecilomyces fumosoroseus štamo Fe 9901 ir Trichoderma atroviride štamo I-1237 galimo įtraukimo į Tarybos direktyvos 91/414/EEB I priedą yra išsamūs
(pranešta dokumentu Nr. C(2008) 3114)
(Tekstas svarbus EEE)
(2008/565/EB)
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 3 dalį,
kadangi:
(1)
Direktyvoje 91/414/EEB numatyta parengti Bendrijos veikliųjų medžiagų, kurias leidžiama naudoti augalų apsaugos produktuose, sąrašą.
(2)
2005 m. vasario 4 d.FuturEco Belgijos valdžios institucijoms pateikė veikliosios medžiagos Paecilomyces fumosoroseus štamo Fe 9901 dokumentų rinkinį su paraiška įtraukti šią medžiagą į Direktyvos 91/414/EEB I priedą. 2007 m. rugpjūčio 28 d. AGRAUXINE Prancūzijos valdžios institucijoms pateikė dokumentus dėl Trichoderma atroviride štamo I-1237 ir prašymą jį įtraukti į Direktyvos 91/414/EEB I priedą.
(3)
Belgijos ir Prancūzijos valdžios institucijos Komisijai pranešė, kad remiantis pradiniu tyrimu galima manyti, jog veikliųjų medžiagų dokumentų rinkiniai atitinka Direktyvos 91/414/EEB II priedo duomenų ir informacijos reikalavimus. Be to, manoma, kad pateikti dokumentų rinkiniai atitinka šiuos direktyvos III priede nustatytus duomenų ir informacijos reikalavimus dėl vieno augalų apsaugos produkto, kurio sudėtyje yra atitinkamos veikliosios medžiagos. Remiantis Direktyvos 91/414/EEB 6 straipsnio 2 dalimi vėliau pareiškėjai perdavė dokumentų rinkinius Komisijai bei kitoms valstybėms narėms ir Maisto grandinės ir gyvūnų sveikatos nuolatiniam komitetui.
(4)
Šiuo sprendimu Bendrijos lygmeniu turėtų būti oficialiai patvirtinta, kad dokumentų rinkiniai laikomi iš esmės atitinkančiais duomenų ir informacijos reikalavimus, nustatytus Direktyvos 91/414/EEB II priede, ir tos direktyvos III priede nustatytus reikalavimus dėl bent vieno augalų apsaugos produkto, kurio sudėtyje yra atitinkamos veikliosios medžiagos.
(5)
Šiuo sprendimu neturėtų būti pažeidžiama Komisijos teisė prašyti pareiškėjo pateikti papildomų duomenų arba informacijos siekiant išsiaiškinti tam tikrus su pateiktu dokumentų rinkiniu susijusius klausimus.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nepažeidžiant Direktyvos 91/414/EEB 6 straipsnio 4 dalies, Komisijai ir valstybėms narėms pateikti šio sprendimo priede nurodytų veikliųjų medžiagų dokumentų rinkiniai siekiant, kad tos medžiagos būtų įtrauktos į tos direktyvos I priedą, iš esmės atitinka tos direktyvos II priede nustatytus duomenų ir informacijos reikalavimus.
Atsižvelgiant į numatytas naudojimo paskirtis, dokumentų rinkiniai taip pat atitinka tos direktyvos III priede nustatytus duomenų ir informacijos reikalavimus dėl vieno augalų apsaugos produkto, kurio sudėtyje yra veikliosios medžiagos.
2 straipsnis
Valstybė narė ataskaitos rengėja toliau išsamiai nagrinėja 1 straipsnyje nurodytus dokumentų rinkinius ir praneša Komisijai apie tyrimų rezultatus pridėdama rekomendaciją įtraukti arba neįtraukti į Direktyvos 91/414/EEB I priedą 1 straipsnyje nurodytas veikliąsias medžiagas bei kuo greičiau, bet ne vėliau kaip per vienerius metus nuo šio sprendimo paskelbimo Europos Sąjungos oficialiajame leidinyje pateikia visas įtraukimo sąlygas.
3 straipsnis
Šis sprendimas skirtas valstybėms narėms.
Parengta Briuselyje, 2008 m. birželio 30 d.